[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.5.2005

COM(2005) 222 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

σχετικά με τη διαπραγμάτευση της προσχώρησης της Ευρωπαϊκής Κοινότητας Ατομικής Ενέργειας (Ευρατόμ) σε διεθνή συμφωνία πλαίσιο μεταξύ των μελών του Διεθνούς Φόρουμ Γενεά IV στον τομέα της πυρηνικής έρευνας

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη διαπραγμάτευση της προσχώρησης της Ευρωπαϊκής Κοινότητας Ατομικής Ενέργειας (Ευρατόμ) σε διεθνή συμφωνία πλαίσιο μεταξύ των μελών του Διεθνούς Φόρουμ Γενεά IV στον τομέα της πυρηνικής έρευνας

(υποβληθείσα από την Επιτροπή)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

σχετικά με τη διαπραγμάτευση της προσχώρησης της Ευρωπαϊκής Κοινότητας Ατομικής Ενέργειας (Ευρατόμ) σε διεθνή συμφωνία πλαίσιο μεταξύ των μελών του Διεθνούς Φόρουμ Γενεά IV στον τομέα της πυρηνικής έρευνας

Η πρωτοβουλία "Γενεά IV" (Generation IV) δρομολογήθηκε από το Υπουργείο Ενέργειας των ΗΠΑ στις αρχές του 2000. Η πρωτοβουλία αυτή αποβλέπει στην ανάπτυξη νέων βασικών αρχών σχεδίασης και κατασκευής ενός ή περισσότερων πυρηνικών ενεργειακών συστημάτων των οποίων η εκμετάλλευση θα διασφαλίζει έναν ανταγωνιστικό και αξιόπιστο ενεργειακό εφοδιασμό, και παράλληλα θα ανταποκρίνεται ικανοποιητικά στα ζητούμενα πυρηνικής ασφάλειας, διαχείρισης πυρηνικών αποβλήτων, μη διάδοσης των πυρηνικών όπλων και κοινωνικής αποδοχής της πυρηνικής ενέργειας. Στην πρωτοβουλία έχουν προσχωρήσει διάφορες ευρωπαϊκές χώρες (Ηνωμένο Βασίλειο, Γαλλία και Ελβετία) καθώς και η Ιαπωνία, η Κορέα, η Νότιος Αφρική, η Αργεντινή, η Βραζιλία και ο Καναδάς. Για τον σκοπό αυτό, οι συγκεκριμένες χώρες υπέγραψαν τη Χάρτα του Διεθνούς Φόρουμ Γενεά IV (Generation IV International Forum - GIF). Στις 4 Νοεμβρίου 2002, η Επιτροπή αποφάσισε (απόφαση αριθ. C(2002)4287 της Επιτροπής) την προσχώρηση της Ευρωπαϊκής Κοινότητας Ατομικής Ενέργειας (Ευρατόμ) στη Χάρτα του GIF. Κατά συνέπεια, η Χάρτα υπεγράφη εξ ονόματος της Ευρατόμ στις 30 Ιουλίου 2003. Πολλά κράτη μέλη υποστήριξαν σθεναρά την εν λόγω προσχώρηση, δεδομένου ότι ενδιαφέρονται επίσης να συμμετάσχουν στη σχετική ερευνητική προσπάθεια. Η ιδιότητα της Ευρατόμ ως μέλους καθιστά πλέον δυνατή τη συμμετοχή τους. Θα επιτρέψει σε όλα τα ενδιαφερόμενα κράτη μέλη, καθώς και σε χώρες συνδεδεμένες με τα προγράμματα πλαίσια Ευρατόμ, να αναπτύξουν τεχνογνωσία και τεχνική ικανότητα και να αντλήσουν πληροφορίες σχετικά με τις τεχνικές πτυχές και τις πτυχές ασφάλειας της επόμενης γενιάς συστημάτων πυρηνικών αντιδραστήρων.

Στον τεχνολογικό χάρτη πορείας (“Technology Roadmap”), βασικό έγγραφο όπου καθορίζεται το τεχνικό περιεχόμενο των προς ανάληψη ερευνητικών δραστηριοτήτων, προσδιορίζονται έξι διαφορετικά πυρηνικά ενεργειακά συστήματα προς περαιτέρω ανάπτυξη. Οι ερευνητικές εργασίες αυτές καθαυτές θα διεξαχθούν στα πλαίσια μεμονωμένων έργων που θα αναληφθούν από ερευνητικά ιδρύματα, βιομηχανικούς εταίρους, κτλ. Η ολοκλήρωση των αποτελεσμάτων αυτών των έργων και η ενσωμάτωσή τους σε ένα πυρηνικό ενεργειακό σύστημα θα πρέπει να παρακολουθούνται και να καθοδηγούνται σε κατάλληλο επίπεδο.

Για την εκτέλεση των σχετικών ερευνητικών εργασιών απαιτείται κατάλληλο νομικό πλαίσιο. Ήδη από την έναρξη της πρωτοβουλίας "Γενεά IV", πραγματοποιήθηκαν άτυπες συζητήσεις με σκοπό τον προσδιορισμό του νομικού αυτού πλαισίου. Εξετάσθηκαν ζητήματα όπως η διακυβέρνηση των ερευνητικών έργων, ο χειρισμός της υφιστάμενης τεχνογνωσίας και των υφιστάμενων δικαιωμάτων διανοητικής ιδιοκτησίας, η δημιουργία νέων δικαιωμάτων διανοητικής ιδιοκτησίας, η επίλυση διαφορών, η προσχώρηση νέων μελών, κτλ. Τα μέρη έχουν πλέον καταλήξει στο συμπέρασμα ότι απαιτείται μία νομικώς δεσμευτική συμφωνία πλαίσιο, βάσει της οποίας θα συναφθούν έξι επιμέρους συμφωνίες, μία για κάθε σύστημα, και συμφωνίες έργων.

Τα σχέδια των κειμένων της προβλεπόμενης συμφωνίας πλαισίου και ενός υποδείγματος των έξι συμφωνιών συστήματος κυκλοφόρησαν και αποτέλεσαν αντικείμενο εξέτασης και αξιολόγησης, η οποία δεν κατέληξε ωστόσο σε οριστικά αποτελέσματα.

Στα τέλη του Νοεμβρίου του 2004, η αμερικανική προεδρία της Ομάδας Πολιτικής Διεύθυνσης του GIF ("GIF Policy Group"), η οποία αποτελεί το ανώτατο όργανο διακυβέρνησης, δήλωσε ότι οι συζητήσεις αυτές της επέτρεψαν να καταρτίσει ένα σχέδιο συμφωνίας πλαισίου και ότι το σχέδιο αυτό έλαβε έγκριση σε όλα τα στάδια της εσωτερικής διυπηρεσιακής διαδικασίας των ΗΠΑ. Η προεδρία της Ομάδας Πολιτικής Διεύθυνσης κατέθεσε τη συμφωνία πλαίσιο πάντα ως σχέδιο, αλλά θεωρώντας τα κύρια στοιχεία της ως πλέον μη διαπραγματεύσιμα. Η συζήτηση επί του κειμένου συνεχίσθηκε για λίγο ακόμη, με μοναδικό σκοπό την διευκρίνιση της διατύπωσης κάποιων ελάχιστων άρθρων.

Έπειτα από δύο αναβολές, η χειμερινή σύνοδος της Ομάδας Πολιτικής Διεύθυνσης πραγματοποιήθηκε στα μέσα του Ιανουαρίου 2005. Σχετικά σύντομα μετά τη σύνοδο αυτή, και συγκεκριμένα στις 11 Φεβρουαρίου 2005, η οριστική έκδοση της συμφωνίας πλαισίου κηρύχθηκε ανοικτή προς υπογραφή. Δεδομένου ότι αποκλειστικός σκοπός της συμφωνίας πλαισίου είναι να διαμορφώσει ένα νομικώς δεσμευτικό πλαίσιο για την εκτέλεση εργασιών Ε&Α σε επίπεδο έργων, κανένα από τα άλλα μέρη δεν αντιτάχθηκε στο άνοιγμα της συμφωνίας πλαισίου προς υπογραφή.

Εντούτοις, στο πλαίσιο αυτής της διαδικασίας, η Επιτροπή ήρθε αντιμέτωπη με το επανειλημμένο αίτημα του αμερικανικού υπουργείου εξωτερικών για αποτροπή της συμμετοχής πολυκυβερνητικών οργανισμών, συμπεριλαμβανομένης της Κοινότητας, στις συσκέψεις στις οποίες συμμετέχουν ένα ή περισσότερα κράτη μέλη τους. Τελικά, η Επιτροπή πληροφόρησε τις αμερικανικές αρχές ότι, σε περίπτωση μη διαγραφής της σχετικής διατύπωσης, ούτε η Κοινότητα ούτε το ΗΒ και η Γαλλία δεν θα είχαν δικαίωμα να υπογράψουν τη συμφωνία. Ως εκ τούτου, η υπογραφή της συμφωνίας καθυστέρησε κατά δύο εβδομάδες. Δεδομένου ότι χρειαζόταν συμβιβασμός ώστε να διευκολυνθεί η υπογραφή της συμφωνίας εκ μέρους του ΗΒ και της Γαλλίας, η Επιτροπή συμφώνησε να προβεί στην ακόλουθη δήλωση για την περίπτωση προσχώρησης της Ευρατόμ στη συμφωνία:

"Καθιστάμενη μέρος της παρούσας συμφωνίας πλαισίου, η Ευρατόμ θα συμμετέχει πλήρως σε κάθε δραστηριότητα συνεργασίας και διαδικασία διαβούλευσης που διεξάγεται βάσει της παρούσας συμφωνίας πλαισίου και βάσει κάθε συμφωνίας συστήματος που έχει υπογράψει η Ευρατόμ, αλλά δεν θα ανακόπτει τη συναίνεση που επιτυγχάνουν τα άλλα μέρη της παρούσας συμφωνίας πλαισίου ή οι άλλοι υπογράφοντες την εκάστοτε συμφωνία συστήματος που η ίδια και ένα ή περισσότερα από τα κράτη μέλη της έχουν υπογράψει."

Με τη δήλωση αυτή υπογραμμίζεται ότι η Κοινότητα θα αποτελεί μεν πλήρες μέρος της συμφωνίας πλαισίου, αλλά θα ενεργεί συστηματικά σε σύμπνοια με τα κράτη μέλη της. Για να διασφαλισθεί αυτή η σύμπνοια, θα κατατεθεί από την Επιτροπή και τα κράτη μέλη που είναι μέρη της συμφωνίας πλαισίου, και θα προσαρτηθεί στα πρακτικά του Συμβουλίου, η ακόλουθη δήλωση:

“Η Επιτροπή και τα κράτη μέλη που είναι μέρη της συμφωνίας πλαισίου – επί του παρόντος, η Γαλλία και το ΗΒ – θα συντονίζουν πλήρως και θα εναρμονίζουν τις θέσεις τους πριν από τη λήψη οποιασδήποτε σημαντικής απόφασης που αφορά την εφαρμογή της συμφωνίας πλαισίου και των αντίστοιχων συμφωνιών συστήματος.“

Η Επιτροπή θα εξακολουθήσει να διοργανώνει σε τακτική βάση, τουλάχιστον δύο φορές ετησίως, συνεδριάσεις ανοικτές σε οποιοδήποτε κράτος μέλος ή ερευνητικό οργανισμό επιθυμεί να συμβάλει στις εργασίες Ε&Α που διεξάγονται στο πλαίσιο του GIF. Στη συγκεκριμένη διαδικασία συντονισμού θα συμμετέχουν και χώρες συνδεδεμένες με το πρόγραμμα πλαίσιο Ευρατόμ, και κατά συνέπεια η Ελβετία, η οποία είναι επίσης μέλος του GIF.

Η Επιτροπή έκρινε ότι η προτεινόμενη συμφωνία πλαίσιο θα πρέπει να γίνει δεκτή για την Κοινότητα, και αποφάσισε συνεπώς να την υποβάλει στο Συμβούλιο σύμφωνα με το άρθρο 101 δεύτερο εδάφιο της συνθήκης Ευρατόμ.

Η συμφωνία πλαίσιο αποτελεί ένα ουσιαστικό βήμα προόδου στη διαδικασία διαμόρφωσης των όρων διεθνούς συνεργασίας επί των συστημάτων "Γενεάς IV" και μεταφράζει σε ένα νομικώς δεσμευτικό έγγραφο τις διατάξεις της Χάρτας του GIF, της οποίας το περιεχόμενο συνιστά πολιτική συμφωνία χωρίς χρηματοοικονομικές συνέπειες και η οποία, για τον λόγο αυτό υπεγράφη άμεσα από την Επιτροπή. Η προσχώρηση στη συμφωνία πλαίσιο θα πρέπει να εγκριθεί από το Συμβούλιο, δεδομένου ότι η εν λόγω συμφωνία επιτρέπει τον σαφή καθορισμό των όρων και των αρχών που θα διέπουν τη σχετική ερευνητική συνεργασία, άνευ του οποίου θα ήταν αδύνατη η ανάπτυξη μιας τέτοιας συνεργασίας. Επιπλέον, η διάρκεια της συμφωνίας πλαισίου αντιστοιχεί στη διάρκεια εφαρμογής περισσοτέρων των δύο προγραμμάτων πλαισίων. Για τον λόγο αυτό, θα χρειαστεί να εκδοθούν δύο τουλάχιστον αποφάσεις του Συμβουλίου σχετικά με τη συνεισφορά της Κοινότητας στο GIF, οι οποίες να συνάδουν με τις αποφάσεις του Συμβουλίου για το τρέχον και τα μελλοντικά προγράμματα πλαίσια.

Τέλος, πρέπει να σημειωθεί ότι η εν λόγω συμφωνία πλαίσιο δεν περιέχει δεσμευτικές διατάξεις που να επιβάλουν οικονομικές ανταλλαγές ή συγκεκριμένο καταμερισμό δημοσιονομικών πόρων μεταξύ των μερών. Οι υφιστάμενες σχετικές διατάξεις υπόκεινται στους ιδιαίτερους κανόνες και πρακτικές και τη βούληση των εταίρων. Οι μόνες δαπάνες στις οποίες γίνεται αναφορά δεν είναι άμεσες ερευνητικές δαπάνες, αλλά δαπάνες συνδεόμενες με τις εξαιρετικά εξειδικευμένες τεχνικές υπηρεσίες του Οργανισμού Πυρηνικής Ενέργειας (Nuclear Energy Agency - NEA), ο οποίος θα διασφαλίζει τη διαχείριση των γνώσεων του GIF. Οι δαπάνες αυτές είναι δυνατό να καλύπτονται, κατά μεγάλο βαθμό, με την εθελοντική απόσπαση, στην Τεχνική Γραμματεία, του αναγκαίου προσωπικού από οργανισμούς Ε&Α που ενδιαφέρονται να συμμετάσχουν σε συγκεκριμένα έργα GIF. Μόνο ένα μικρό ποσό μπορεί ενδεχομένως να χρειαστεί για την κάλυψη των υπόλοιπων δαπανών των υπηρεσιών τεχνικής γραμματείας του NEA. Κατά συνέπεια, η άμεση συνεισφορά της Κοινότητας στο GIF θα καθορίζεται από τα προγράμματα πλαίσια Ε&Α και θα περιορίζεται στις δυνατότητες που παρέχουν οι αποφάσεις του Συμβουλίου για τη θέσπιση αυτών των προγραμμάτων. Κατ'αυτό τον τρόπο, θα διασφαλίζεται η συμβατότητα της συνεισφοράς της Ευρατόμ στις δραστηριότητες Ε&Α των έργων GIF με τις προτεραιότητες των προγραμμάτων πλαισίων. Εντούτοις, οποιοδήποτε κράτος μέλος ή εθνικός οργανισμός Ε&Α επιθυμεί να συνεισφέρει με ιδίους πόρους στο GIF θα έχει το δικαίωμα να διοχετεύει μέσω της Κοινότητας την ιδία συνεισφορά, ακόμη και σε πεδία που δεν καλύπτει η συνεισφορά της Ευρατόμ.

Το τελευταίο σημείο στο οποίο η Επιτροπή επιθυμεί να επισύρει την προσοχή του Συμβουλίου είναι το γλωσσικό καθεστώς. Όλοι οι εταίροι ήταν διατεθειμένοι να αποδεχθούν ως μόνο αυθεντικό το κείμενο στην αγγλική γλώσσα που συνέταξε το Υπουργείο Ενέργειας των ΗΠΑ. Δεδομένου ωστόσο ότι θα υπογραφεί από την κυβέρνηση του Καναδά, η συμφωνία πλαίσιο ήταν απαραίτητο να συνταχθεί και στα γαλλικά. Το γαλλικό κείμενο της συμφωνίας πλαισίου συντάχθηκε από τις καναδικές αρχές και αναθεωρήθηκε από τον NEA.

Βάσει των ανωτέρω, το Συμβούλιο καλείται να εγκρίνει το συνημμένο σχέδιο απόφασης.

ΑΙΤΙΟΛΟΓΙΚΗ ΕΚΘΕΣΗ

Η πρωτοβουλία "Διεθνές Φόρουμ Γενεά IV" (GIF), η οποία δρομολογήθηκε στις αρχές του 2000 από το Υπουργείο Ενέργειας των ΗΠΑ, αποβλέπει στην ανάπτυξη νέων βασικών αρχών σχεδίασης και κατασκευής ενός ή περισσότερων πυρηνικών ενεργειακών συστημάτων των οποίων η εκμετάλλευση θα διασφαλίζει έναν ανταγωνιστικό και αξιόπιστο ενεργειακό εφοδιασμό, και παράλληλα θα ανταποκρίνεται ικανοποιητικά στα ζητούμενα πυρηνικής ασφάλειας, διαχείρισης πυρηνικών αποβλήτων, μη διάδοσης των πυρηνικών όπλων και κοινωνικής αποδοχής της πυρηνικής ενέργειας. Επί του παρόντος, το GIF αριθμεί έντεκα μέλη, τα οποία έχουν υπογράψει τη Χάρτα του GIF: Αργεντινή, Βραζιλία, Καναδάς, Ευρατόμ, Γαλλία, Ιαπωνία, Κορέα, Νότιος Αφρική, Ελβετία, Ηνωμένο Βασίλειο και Ηνωμένες Πολιτείες της Αμερικής.

Η Χάρτα του GIF υπεγράφη εξ ονόματος της Ευρατόμ στις 30 Ιουλίου 2003 βάσει της απόφασης C(2002)4287 της Επιτροπής. Πολλά κράτη μέλη υποστήριξαν σθεναρά την εν λόγω προσχώρηση, δεδομένου ότι ενδιαφέρονται επίσης να συμμετάσχουν στις ερευνητικές δραστηριότητες που θα αναληφθούν βάσει του GIF. Η κτήση εκ μέρους της Ευρατόμ ιδιότητας μέλους του GIF παρέχει την ευκαιρία σε όλα τα ενδιαφερόμενα κράτη μέλη, καθώς και σε χώρες συνδεδεμένες με τα προγράμματα πλαίσια Ευρατόμ, να συμμετάσχουν σε δραστηριότητες Ε&Α του GIF, να αναπτύξουν τεχνογνωσία και τεχνική ικανότητα και να αντλήσουν πληροφορίες σχετικά με τις τεχνικές πτυχές και τις πτυχές ασφάλειας της επόμενης γενιάς συστημάτων πυρηνικών αντιδραστήρων.

Τα τεχνολογικά ζητήματα που ενδιαφέρουν το GIF εκτίθενται στον τεχνολογικό χάρτη πορείας (“Technology Roadmap”) που οριστικοποιήθηκε στα τέλη του 2002. Στον τεχνολογικό χάρτη πορείας προσδιορίζονται έξι πυρηνικά ενεργειακά συστήματα ως αντικείμενα περαιτέρω έρευνας.

Για την εκτέλεση των σχετικών ερευνητικών εργασιών απαιτείται κατάλληλο νομικό πλαίσιο. Το προβλεπόμενο νομικό πλαίσιο των εργασιών του GIF διακρίνεται σε τρία επίπεδα συμφωνιών (μíα συμφωνία πλαίσιο, συμφωνίες συστήματος και, για κάθε συμφωνία συστήματος, συμφωνίες έργων), τα οποία επιτρέπουν την εκτέλεση των ερευνητικών εργασιών και την ανταλλαγή και κοινή χρήση των αποτελεσμάτων.

Η συμφωνία πλαίσιο, η οποία οριστικοποιήθηκε στις αρχές του 2005, αποτελεί ένα ουσιαστικό βήμα προόδου στη διαδικασία διαμόρφωσης των όρων διεθνούς συνεργασίας επί των συστημάτων "Γενεάς IV" και μεταφράζει σε ένα νομικώς δεσμευτικό έγγραφο τις διατάξεις της Χάρτας του GIF. (το περιεχόμενο της Χάρτας συνιστά πολιτική συμφωνία χωρίς χρηματοοικονομικές συνέπειες και, για τον λόγο αυτό, η Χάρτα υπεγράφη αμέσως από την Επιτροπή.)

Η προσχώρηση στη συμφωνία πλαίσιο θα πρέπει να εγκριθεί από το Συμβούλιο, δεδομένου ότι η εν λόγω συμφωνία επιτρέπει τον σαφή καθορισμό των όρων και των αρχών που θα διέπουν τη σχετική ερευνητική συνεργασία στο πλαίσιο του GIF. Επιπλέον, η διάρκεια της συμφωνίας πλαισίου αντιστοιχεί στη διάρκεια εφαρμογής περισσοτέρων των δύο προγραμμάτων πλαισίων. Για τον λόγο αυτό, θα χρειαστεί να εκδοθούν δύο τουλάχιστον αποφάσεις του Συμβουλίου σχετικά με τη συνεισφορά της Κοινότητας στο GIF, οι οποίες να συνάδουν με τις αποφάσεις του Συμβουλίου για το τρέχον και τα μελλοντικά προγράμματα πλαίσια.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη διαπραγμάτευση της προσχώρησης της Ευρωπαϊκής Κοινότητας Ατομικής Ενέργειας (Ευρατόμ) σε διεθνή συμφωνία πλαίσιο μεταξύ των μελών του Διεθνούς Φόρουμ Γενεά IV στον τομέα της πυρηνικής έρευνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας (στο εξής "Ευρατόμ"), και ιδίως το άρθρο 101 δεύτερο εδάφιο,

Εκτιμώντας τα εξής:

(1) Οι Ηνωμένες Πολιτείες της Αμερικής, το Ηνωμένο Βασίλειο, η Γαλλία, η Ελβετία, η Ιαπωνία, η Νότιος Κορέα, η Νότιος Αφρική, η Αργεντινή και ο Καναδάς έχουν δημιουργήσει το Διεθνές Φόρουμ Γενεά IV (Generation IV International Forum - GIF) με σκοπό την ανάπτυξη νέων βασικών αρχών σχεδίασης και κατασκευής ενός ή περισσότερων πυρηνικών ενεργειακών συστημάτων των οποίων η εκμετάλλευση θα διασφαλίζει έναν ανταγωνιστικό και αξιόπιστο ενεργειακό εφοδιασμό, και παράλληλα θα ανταποκρίνεται ικανοποιητικά στα ζητούμενα πυρηνικής ασφάλειας, διαχείρισης πυρηνικών αποβλήτων, μη διάδοσης των πυρηνικών όπλων και κοινωνικής αποδοχής της πυρηνικής ενέργειας.

(2) Η Ευρατόμ προσχώρησε στο Διεθνές Φόρουμ Γενεά IV στις 30 Ιουλίου 2003.

(3) Η διεθνής συνεργασία στην έρευνα και ανάπτυξη πυρηνικής τεχνολογίας που προβλέπεται από το GIF απαιτεί ένα νομικό πλαίσιο το οποίο θα παρέχει νομική ασφάλεια στους συμμετέχοντες στις ερευνητικές εργασίες και θα εγγυάται, ιδίως, την προστασία των δικαιωμάτων που απορρέουν από τις ερευνητικές εργασίες, συμπεριλαμβανομένων των δικαιωμάτων διανοητικής ιδιοκτησίας.

(4) Για τον σκοπό αυτό, τα μέρη του GIF συμφώνησαν να συνάψουν συμφωνία πλαίσιο η οποία θα καθορίζει τους γενικούς όρους της συνεργασίας και των συνακόλουθων συμφωνιών συστήματος και συμφωνιών έργου.

(5) Η συνεισφορά της Κοινότητας στα έργα Ε&Α του GIF θα πρέπει να υπάγεται στο πεδίο εφαρμογής των αποφάσεων του Συμβουλίου που αφορούν το πρόγραμμα πλαίσιο Ευρατόμ.

(6) Οποιοδήποτε κράτος μέλος ή οποιοσδήποτε δημόσιος ή ιδιωτικός ερευνητικός οργανισμός ή επιχείρηση κράτους μέλους μπορεί να συνεισφέρει άμεσα στις σχετικές εργασίες Ε&Α μέσω της προσχώρησης της Κοινότητας στη συμφωνία πλαίσιο,

ΑΠΟΦΑΣΙΖΕΙ:

Άρθρο 1

Η Ευρωπαϊκή Επιτροπή εξουσιοδοτείται να διαπραγματευθεί την προσχώρηση της Ευρωπαϊκής Κοινότητας Ατομικής Ενέργειας (Ευρατόμ) στη συνημμένη συμφωνία πλαίσιο του Διεθνούς Φόρουμ Γενεά IV (GIF) ώστε να καταστεί δυνατή, αφενός, η άμεση συνεισφορά της Κοινότητας στις δραστηριότητες Ε&Α του GIF και, αφετέρου, η διόδευση της συνεισφοράς οποιουδήποτε κράτους μέλους, ή οποιουδήποτε δημόσιου ή ιδιωτικού ερευνητικού οργανισμού ή επιχείρησης κράτους μέλους, στις εργασίες Ε&Α του GIF.

Άρθρο 2

Εάν τα μέρη του Διεθνούς Φόρουμ Γενεά IV αποδεχθούν αυτή την προσχώρηση χωρίς περαιτέρω σχόλια, η Επιτροπή εξουσιοδοτείται να υπογράψει τη συνημμένη συμφωνία πλαίσιο εξ ονόματος της Κοινότητας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΠΛΑΙΣΙΟ

ΔΙΕΘΝΟΥΣ ΣΥΝΕΡΓΑΣΙΑΣ

ΓΙΑ ΤΗΝ ΕΡΕΥΝΑ ΚΑΙ ΑΝΑΠΤΥΞΗ

ΠΥΡΗΝΙΚΩΝ ΕΝΕΡΓΕΙΑΚΩΝ ΣΥΣΤΗΜΑΤΩΝ ΓΕΝΕΑΣ IV

Τα Μέρη της παρούσας συμφωνίας πλαισίου,

ΛΑΜΒΑΝΟΝΤΑΣ ΥΠΟΨΗ την αναμενόμενη αύξηση της ενεργειακής ζήτησης παγκοσμίως, και τη συμβολή που μπορεί να έχουν η ανάπτυξη και η εφαρμογή καινοτόμων τεχνολογιών και καυσίμων για την κάλυψη, σύμφωνα με τις αρχές της αειφορίας, της μελλοντικής παγκόσμιας ενεργειακής ζήτησης·

ΕΚΤΙΜΩΝΤΑΣ ότι η συνεργασία πολλών χωρών για την έρευνα και την ανάπτυξη προηγμένων πυρηνικών ενεργειακών συστημάτων επόμενης γενεάς θα συμβάλει στην πρόοδο υλοποίησης τέτοιων συστημάτων·

ΕΚΤΙΜΩΝΤΑΣ ότι τα Μέρη ή υπουργεία, υπηρεσίες ή άλλοι οργανισμοί των Μερών έχουν υπογράψει τη Χάρτα του Διεθνούς Φόρουμ Γενεά IV (Generation IV International Forum, καλούμενο στο εξής “GIF”) ως βάση διεθνούς συνεργασίας για την έρευνα και ανάπτυξη της επόμενης γενεάς πυρηνικών ενεργειακών συστημάτων (καλούμενων στο εξής “συστήματα Γενεάς IV”)

ΕΚΤΙΜΩΝΤΑΣ ότι τα μέλη του GIF έχουν δημιουργήσει, για την εφαρμογή της Χάρτας, μια μόνιμη δομή διακυβέρνησης, η οποία απαρτίζεται από Ομάδα Πολιτικής Διεύθυνσης, Ομάδα Εμπειρογνωμόνων, και Γραμματεία

ΛΑΜΒΑΝΟΝΤΑΣ ΥΠΟΨΗ ότι το GIF ολοκλήρωσε, τον Δεκέμβριο του 2002, τεχνολογικό χάρτη πορείας με τίτλο “A Technology Roadmap for Generation IV Nuclear Energy Systems: Technical Roadmap Report” (καλούμενο στο εξής “τεχνολογικός χάρτης πορείας”), στον οποίο προσδιορίζονται τα έξι πλέον ελπιδοφόρα συστήματα Γενεάς IV καθώς και οι εργασίες έρευνας και ανάπτυξης που απαιτούνται για να φθάσουν τα συστήματα αυτά σε επίπεδο τεχνικής ωριμότητας

ΣΗΜΕΙΩΝΟΝΤΑΣ ότι τα συστήματα Γενεάς IV είναι τα εξής: σύστημα αεριόψυκτου ταχυαντιδραστήρα, σύστημα ψυχόμενου με μόλυβδο ταχυαντιδραστήρα, σύστημα αντιδραστήρα τετηγμένων αλάτων, σύστημα ψυχόμενου με νάτριο ταχυαντιδραστήρα, σύστημα αντιδραστήρα ψυχόμενου με υπερκρίσιμο νερό, και σύστημα αντιδραστήρα πολύ υψηλής θερμοκρασίας

ΕΠΙΘΥΜΩΝΤΑΣ να διευκολύνουν τις συνεργατικές δραστηριότητες έρευνας και ανάπτυξης επί των συστημάτων Γενεάς IV που αναλαμβάνουν τα Μέρη ή υπουργεία, υπηρεσίες ή άλλοι οργανισμοί των Μερών, από κοινού με βιομηχανικούς, πανεπιστημιακούς, κυβερνητικούς και μη κυβερνητικούς φορείς της διεθνούς ερευνητικής κοινότητας, με σκοπό την εξέλιξη των συστημάτων Γενεάς IV που προσδιορίζονται στον τεχνολογικό χάρτη πορείας· και

ΕΧΟΝΤΑΣ ΥΠΟΨΗ τη Σύμβαση των Παρισίων για την προστασία της βιομηχανικής ιδιοκτησίας, της 20ής Μαρτίου 1883, όπως αυτή έχει αναθεωρηθεί και τροποποιηθεί,

ΣΥΜΦΩΝΗΣΑΝ ΤΑ ΕΞΗΣ:

ΑΡΘΡΟ I

Στόχος

1. Στόχος της παρούσας συμφωνίας πλαισίου είναι η καθιέρωση ενός πλαισίου διεθνούς συνεργασίας το οποίο θα υποστηρίζει και θα διευκολύνει την υλοποίηση της αποστολής και του οράματος του GIF: την ανάπτυξη νέων βασικών αρχών σχεδίασης και κατασκευής ενός ή περισσότερων συστημάτων Γενεάς IV των οποίων η αδειοδότηση, η κατασκευή και η εκμετάλλευση θα διασφαλίζουν οικονομικά ανταγωνιστικό και αξιόπιστο ενεργειακό εφοδιασμό των χωρών όπου θα χρησιμοποιούνται τέτοια συστήματα, παράλληλα δε θα ανταποκρίνονται ικανοποιητικά στα ζητούμενα πυρηνικής ασφάλειας, διαχείρισης πυρηνικών αποβλήτων, μη διάδοσης των πυρηνικών όπλων και αποδοχής της πυρηνικής ενέργειας από το κοινό.

2. Η συνεργασία βάσει της παρούσας συμφωνίας πλαισίου εξυπηρετεί μόνο ειρηνικούς σκοπούς, συνάδει με τους στόχους της μη διάδοσης των πυρηνικών όπλων και τις σχετικές διεθνείς δεσμεύσεις των Μερών, αναπτύσσεται δε βάσει των αρχών της ισότητας, του κοινού οφέλους και της αμοιβαιότητας.

ΑΡΘΡΟ II

Μορφές συνεργασίας

Η συνεργασία βάσει της παρούσας συμφωνίας πλαισίου δύναται να λάβει τις ακόλουθες μορφές, χωρίς ωστόσο να περιορίζεται σε αυτές:

α) από κοινού έρευνα και τεχνολογική ανάπτυξη·

β) ανταλλαγή τεχνικών πληροφοριών και δεδομένων σχετικά με τις επιστημονικές και τεχνικές δραστηριότητες και μεθόδους και τα αποτελέσματα της έρευνας και της ανάπτυξης·

γ) υποστήριξη της διοργάνωσης δραστηριοτήτων επίδειξης τεχνολογίας·

δ) διεξαγωγή κοινών δοκιμών/πειραμάτων·

ε) συμμετοχή προσωπικού (π.χ. επιστημόνων, μηχανικών και άλλων ειδικών) σε πειράματα, αναλύσεις, δραστηριότητες σχεδιασμού ή άλλες δραστηριότητες έρευνας και ανάπτυξης που διεξάγονται σε ερευνητικά κέντρα, ακαδημαϊκά ιδρύματα, εργαστήρια και άλλες εγκαταστάσεις·

στ) ανταλλαγή ή δανεισμός δειγμάτων, υλικών ή στοιχείων εξοπλισμού για τη διεξαγωγή πειραμάτων, δοκιμών και αξιολογήσεων·

ζ) διοργάνωση σεμιναρίων, επιστημονικών συνεδρίων και άλλων συναντήσεων, με συμμετοχή σε αυτά·

η) χρηματική συνεισφορά στην ανάπτυξη των αναγκαίων πειραματικών μονάδων· και

θ) επιμόρφωση και αναβάθμιση των δεξιοτήτων των επιστημόνων και των τεχνικών.

ΑΡΘΡΟ III

Εφαρμογή

1. Τα Μέρη ενθαρρύνουν και διευκολύνουν, κατά περίπτωση, την ανάπτυξη άμεσων επαφών και συνεργασίας μεταξύ κυβερνητικών υπηρεσιών, ακαδημιών επιστημών, πανεπιστημίων, επιστημονικών και ερευνητικών κέντρων, ιδρυμάτων και οργανισμών, επιχειρήσεων του ιδιωτικού τομέα, και διακυβερνητικών οργανισμών.

2. Με την υπογραφή ή την κατάθεση πράξης προσχώρησης, κάθε μέρος ορίζει εαυτό ή ένα ή περισσότερα υπουργεία, υπηρεσίες ή άλλους οργανισμούς του ως εκτελεστικό(ά) του όργανο(α) για την υλοποίηση του στόχου που καθορίζεται στο άρθρο I της παρούσας συμφωνίας πλαισίου. Τα εκτελεστικά όργανα προσδιορίζονται στο παράρτημα, το αποτελεί αναπόσπαστο μέρος της παρούσας συμφωνίας πλαισίου.

3. Τα Μέρη δύνανται να ορίσουν πρόσθετα εκτελεστικά όργανα ή να αντικαταστήσουν τα εκτελεστικά τους όργανα μέσω γραπτής κοινοποίησης στον θεματοφύλακα (που προσδιορίζεται στο άρθρο XI). Οι διορισμοί των πρόσθετων ή των νέων εκτελεστικών οργάνων παράγουν αποτελέσματα σύμφωνα με την παράγραφο 4 του άρθρου XII.

ΑΡΘΡΟ IV

Συμφωνίες συστήματος

1. Τα εκτελεστικά όργανα δύο ή περισσότερων Μερών δύνανται να συνάψουν συμφωνία συστήματος για καθένα από τα έξι συστήματα Γενεάς IV που προσδιορίζονται στον τεχνολογικό χάρτη πορείας, εφόσον πληρούνται οι εξής προϋποθέσεις:

α) επιτρέπεται η σύναψη μίας μόνο συμφωνίας συστήματος για κάθε σύστημα Γενεάς IV·και

β) εάν ένα Μέρος διαθέτει περισσότερα του ενός εκτελεστικά όργανα, μόνο ένα εξ αυτών επιτρέπεται να υπογράψει συμφωνία συστήματος.

2. Κάθε συμφωνία συστήματος είναι συνεπής με τις διατάξεις της παρούσας συμφωνίας πλαισίου και διέπεται από αυτές, καθορίζει δε ένα πλαίσιο συνεργασίας για τον σχεδιασμό και τη διεξαγωγή εργασιών έρευνας και ανάπτυξης, αναγκαίων για τη διασφάλιση της βιωσιμότητας και των επιδόσεων του αντίστοιχου συστήματος Γενεάς IV.

3. Κάθε συμφωνία συστήματος περιλαμβάνει εκτελεστικές διατάξεις οι οποίες καθορίζουν, μεταξύ άλλων, τους όρους:

α) της υπόψη συνεργασίας·

β) διαχείρισης των δραστηριοτήτων έρευνας και ανάπτυξης που αναλαμβάνονται προς υλοποίηση του στόχου του GIF·

γ) χρηματοοικονομικής διαχείρισης·

δ) προστασίας, χρήσης και κοινολόγησης προϋπαρχουσών ιδιόκτητων πληροφοριών· και

ε) επαρκούς και αποτελεσματικής προστασίας και επιμερισμού των δικαιωμάτων διανοητικής ιδιοκτησίας που θεμελιώνονται ή εκχωρούνται κατά τη διάρκεια των δραστηριοτήτων συνεργασίας οι οποίες αναλαμβάνονται βάσει της παρούσας συμφωνίας, καθώς και επίλυσης των σχετικών διαφορών.

4. Σε περίπτωση απόκλισης των διατάξεων συμφωνίας συστήματος από τις διατάξεις της παρούσας συμφωνίας πλαισίου, υπερισχύουν οι διατάξεις της συμφωνίας πλαισίου.

ΑΡΘΡΟ V

Συμφωνίες έργου

1. Κάθε συμφωνία συστήματος εκτελείται μέσω μίας ή περισσότερων συμφωνιών έργου οι οποίες αφορούν την ανάληψη και εκτέλεση έργου έρευνας και ανάπτυξης (Ε&Α) με σκοπό τη διασφάλιση της βιωσιμότητας και των επιδόσεων του σχετικού συστήματος Γενεάς IV.

2. Συμφωνίες έργου επιτρέπεται να υπογράφουν εκτελεστικά όργανα των Μερών. Συμφωνίες έργου επιτρέπεται επίσης να υπογράφουν άλλοι οργανισμοί του δημόσιου και του ιδιωτικού τομέα, κατόπιν ομόφωνης έγκρισης της διευθύνουσας επιτροπής συστήματος που συστήνεται από τους υπογράφοντες κάθε συμφωνίας συστήματος με σκοπό τη διαχείριση της συνεργασίας για την έρευνα και ανάπτυξη του αντίστοιχου συστήματος Γενεάς IV.

3. Κάθε συμφωνία έργου διαλαμβάνει κατ'αρχήν, αλλά όχι μόνο, ζητήματα όπως το πεδίο των εργασιών, το εκτιμώμενο κόστος, το προβλεπόμενο χρονοδιάγραμμα, οι ευθύνες διαχείρισης του έργου, τα δικαιώματα διανοητικής ιδιοκτησίας, οι υποχρεώσεις υποβολής εκθέσεων, και οι όροι αποχώρησης υπογραφόντων.

4. Κάθε συμφωνία έργου είναι συνεπής με τις διατάξεις της αντίστοιχης συμφωνίας συστήματος και τις διατάξεις της παρούσας συμφωνίας πλαισίου και διέπεται από αυτές.

5. Σε περίπτωση απόκλισης των διατάξεων συμφωνίας έργου από τις διατάξεις της αντίστοιχης συμφωνίας συστήματος, υπερισχύουν οι διατάξεις της συμφωνίας συστήματος. Σε περίπτωση απόκλισης των διατάξεων συμφωνίας συστήματος ή συμφωνίας έργου από τις διατάξεις της παρούσας συμφωνίας πλαισίου, υπερισχύουν οι διατάξεις της παρούσας συμφωνίας πλαισίου.

ΑΡΘΡΟ VI

Διευκόλυνση της κυκλοφορίας προσώπων, εξοπλισμού και υλικών, και της χρησιμοποίησης δεδομένων

Στο πλαίσιο της συνεργασίας που αναπτύσσεται βάσει της παρούσας συμφωνίας πλαισίου, κάθε Μέρος διευκολύνει, στον βαθμό που το επιτρέπουν οι διεθνείς δεσμεύσεις, εθνικοί νόμοι και κανονισμοί του:

α) την είσοδο στην επικράτειά του, καθώς και την έξοδο από αυτήν, προσωπικού, εξοπλισμού και υλικών των άλλων Μερών, αναγκαίων για τη συνεργασία που αναπτύσσεται βάσει της παρούσας συμφωνίας πλαισίου· και

β) την ανταλλαγή και τη χρησιμοποίηση των επιστημονικών και τεχνικών δεδομένων που προκύπτουν από εργασίες Ε&Α αναληφθείσες βάσει της παρούσας συμφωνίας πλαισίου.

ΑΡΘΡΟ VII

Διαθεσιμότητα πόρων

Οι δραστηριότητες των Μερών βάσει της παρούσας συμφωνίας πλαισίου εξαρτώνται από τη διαθεσιμότητα πιστώσεων, προσωπικού και άλλων πόρων

ΑΡΘΡΟ VIII

Εφαρμοστέο δίκαιο

Κάθε Μέρος μετέχει στη συνεργασία που αναπτύσσεται βάσει της παρούσας συμφωνίας πλαισίου σύμφωνα με τις ισχύουσες νομοθετικές και κανονιστικές διατάξεις στις οποίες υπόκειται.

ΑΡΘΡΟ IX

Κοινολόγηση πληροφοριών

Οι επιστημονικές και τεχνολογικές πληροφορίες που παράγονται από δραστηριότητες συνεργασίας αναληφθείσες βάσει της παρούσας συμφωνίας πλαισίου, άλλες πλην των πληροφοριών που δεν δημοσιοποιούνται για λόγους εθνικής ασφάλειας ή εμπορικούς ή βιομηχανικούς λόγους, τίθενται στη διάθεση της παγκόσμιας επιστημονικής κοινότητας με τους συνήθεις μηχανισμούς και σύμφωνα με τις συνήθεις διαδικασίες των Μερών και των συμμετεχόντων υπουργείων, υπηρεσιών ή άλλων οργανισμών των Μερών.

ΑΡΘΡΟ X

Διευθέτηση διαφορών

1. Οποιαδήποτε διαφορά ως προς την ερμηνεία ή την εφαρμογή της παρούσας σύμβασης πλαισίου επιλύεται μέσω διαβουλεύσεων μεταξύ των ενδιαφερόμενων Μερών.

2. Οποιαδήποτε διαφορά μεταξύ δύο ή περισσότερων υπογραφόντων συμφωνία έργου δύναται να επιλυθεί σύμφωνα με τις μεθόδους που καθορίζονται στη συμφωνία έργου, επί των οποίων δε συμφωνούν εγγράφως οι ενδιαφερόμενοι υπογράφοντες τη συμφωνία έργου.

ΑΡΘΡΟ XI

Θεματοφύλακας

1. Το πρωτότυπο της παρούσας συμφωνίας πλαισίου κατατίθεται στη Γενική Γραμματεία του Οργανισμού Οικονομικής Συνεργασίας και Ανάπτυξης, η οποία δια της παρούσας ορίζεται θεματοφύλακας. Ο θεματοφύλακας εκπληρώνει τα καθήκοντά του σύμφωνα με το άρθρο 77 της Σύμβασης της Βιέννης της 23ης Μαΐου 1969 για το Δίκαιο των Συνθηκών.

2. Μετά την έναρξη ισχύος της παρούσας συμφωνίας πλαισίου σύμφωνα με την παράγραφο 2 του άρθρου XII, ο θεματοφύλακας διαβιβάζει επικυρωμένο αντίγραφο της παρούσας συμφωνίας πλαισίου στη Γενική Γραμματεία των Ηνωμένων Εθνών προς καταχώριση και δημοσίευση σύμφωνα με το άρθρο 102 του Καταστατικού Χάρτη των Ηνωμένων Εθνών· ομοίως, διαβιβάζει επικυρωμένα αντίγραφα των τροποποιήσεων της παρούσας συμφωνίας πλαισίου που ενδεχομένως τίθενται σε ισχύ.

ΑΡΘΡΟ XII

Έναρξη ισχύος, τροποποίηση, παράταση και λήξη

1. Η παρούσα συμφωνία πλαίσιο είναι ανοικτή προς υπογραφή μόνο στις 28 Φεβρουαρίου 2005. Οποιοδήποτε κράτος του οποίου ένα ή περισσότερα υπουργεία, υπηρεσίες ή άλλοι οργανισμοί αποτελούν μέλη του GIF, ή οποιοδήποτε μέλος του GIF απαρτίζεται από περισσότερα του ενός κράτη δύναται να καταστεί Μέρος της παρούσας συμφωνίας πλαισίου:

α) δι' υπογραφής μη υποκείμενης σε κύρωση, αποδοχή ή έγκριση ή

β) δι' υπογραφής υποκείμενης σε κύρωση, αποδοχή ή έγκριση, συνοδευόμενης από κατάθεση πράξης κύρωσης, αποδοχής ή έγκρισης· ή

γ) δια της κατάθεσης πράξης προσχώρησης, σύμφωνα με τις διατάξεις του άρθρου XIV παράγραφος 1

2. Η παρούσα συμφωνία πλαίσιο αρχίζει να ισχύει την ημερομηνία κατά την οποία τρία Μέρη έχουν δηλώσει τη συγκατάθεσή τους να δεσμεύονται από αυτήν: δι' υπογραφής μη υποκείμενης σε κύρωση, αποδοχή, ή έγκριση· ή δια της κατάθεσης πράξης κύρωσης, αποδοχής ή έγκρισης. Στη συνέχεια, η παρούσα συμφωνία πλαίσιο αρχίζει να ισχύει έναντι υπογράφοντος από την ημερομηνία της εκ μέρους του κατάθεσης πράξης κύρωσης, αποδοχής ή έγκρισης· τέλος, αρχίζει να ισχύει για κάθε νέο Μέρος σύμφωνα με τις διατάξεις της παραγράφου 3 του άρθρου XIV.

3. Υπό την επιφύλαξη της παραγράφου 5 του παρόντος άρθρου, η παρούσα συμφωνία πλαίσιο ισχύει για περίοδο 10 ετών. Η ισχύς της δύναται να ανανεωθεί για πρόσθετες περιόδους κατόπιν σχετικής συμφωνίας των Μερών, σύμφωνα με τις διαδικασίες που θα καθορίσουν τα Μέρη.

4. Η παρούσα συμφωνία πλαίσιο δύναται να τροποποιηθεί ανά πάσα στιγμή με συμφωνία όλων των Μερών. Υπό την επιφύλαξη όσων προβλέπονται στην παράγραφο 2 του άρθρου XIV, η τυχόν τροποποίηση της παρούσας συμφωνίας πλαισίου αρχίζει να ισχύει έναντι όλων των Μερών την τριακοστή ημέρα μετά την ημερομηνία παραλαβής από τον θεματοφύλακα της τελευταίας γραπτής κοινοποίησης αποδοχής της τροποποίησης.

5. Η παρούσα συμφωνία πλαίσιο δύναται να λυθεί ανά πάσα στιγμή με συμφωνία όλων των Μερών. Η λύση της συμφωνίας πλαισίου παράγει αποτελέσματα την τριακοστή ημέρα μετά την ημερομηνία παραλαβής από τον θεματοφύλακα της τελευταίας γραπτής κοινοποίησης αποδοχής της λύσης.

ΑΡΘΡΟ XIII

Αποχώρηση

1. Οποιοδήποτε Μέρος δύναται να αποχωρήσει από την παρούσα συμφωνία πλαίσιο με γραπτή προειδοποίηση έξι μηνών προς τον θεματοφύλακα. Στη συνέχεια, το παράρτημα της παρούσας συμφωνίας πλαισίου τροποποιείται με τη διαγραφή του ονόματος του αποχωρούντος Μέρους και του ονόματος του ή των εκτελεστικών του οργάνων, σύμφωνα με τις διαδικασίες που θα καθορίσουν τα Μέρη.

2. Η αποχώρηση Μέρους από την παρούσα συμφωνία πλαίσιο συνεπάγεται την αποχώρηση των εκτελεστικών του οργάνων από κάθε συμφωνία συστήματος που αυτά έχουν υπογράψει.

ΑΡΘΡΟ XIV

Προσχώρηση νέων Μερών

1. Μετά την έναρξη ισχύος της παρούσας συμφωνίας πλαισίου, οποιοδήποτε κράτος του οποίου ένα ή περισσότερα υπουργεία, υπηρεσίες ή άλλοι οργανισμοί αποτελούν μέλη του GIF, ή οποιοδήποτε μέλος του GIF απαρτίζεται από περισσότερα του ενός κράτη, δύναται να καταστεί Μέρος της παρούσας συμφωνίας πλαισίου καταθέτοντας στον θεματοφύλακα πράξη προσχώρησης και γραπτή κοινοποίηση του ή των εκτελεστικών οργάνων που ορίζει σύμφωνα με την παράγραφο 2 του άρθρου III.

2. Όταν ένα νέο Μέρος καταθέτει πράξη προσχώρησης και κοινοποίηση σύμφωνα με την παράγραφο 1 του παρόντος άρθρου, ο θεματοφύλακας κυκλοφορεί πρόταση τροποποίησης του παραρτήματος της παρούσας συμφωνίας πλαισίου με σκοπό να συμπεριληφθεί στο παράρτημα το ή τα εκτελεστικά όργανα που έχει κοινοποιήσει το νέο Μέρος. Η τροποποίηση αυτή αρχίζει να ισχύει την ενενηκοστή ημέρα μετά την ημερομηνία παραλαβής της σχετικής κοινοποίησης από τον θεματοφύλακα, υπό τον όρο ότι κανένα άλλο Μέρος δεν έχει κοινοποιήσει στον θεματοφύλακα αντιρρήσεις ως προς την προτεινόμενη τροποποίηση. Σε περίπτωση που ο θεματοφύλακας παραλάβει τέτοια αντίρρηση, η προτεινόμενη τροποποίηση δεν τίθεται σε ισχύ, και το νέο Μέρος υποβάλλει στον θεματοφύλακα αναθεωρημένη γραπτή κοινοποίηση του ή των εκτελεστικών του οργάνων, η οποία στη συνέχεια υπόκειται στην ίδια διαδικασία.

3. Για κάθε νέο Μέρος, η παρούσα συμφωνία πλαίσιο αρχίζει να ισχύει την ενενηκοστή ημέρα μετά την ημερομηνία παραλαβής από τον θεματοφύλακα της πράξης προσχώρησης κράτους του οποίου ένα ή περισσότερα υπουργεία, υπηρεσίες ή άλλοι οργανισμοί αποτελούν μέλη του GIF, ή μέλους του GIF απαρτιζόμενου από περισσότερα του ενός κράτη.

4. Κάθε Μέρος που προσχωρεί στην παρούσα συμφωνία πλαίσιο μετά την έναρξη ισχύος οποιασδήποτε τροποποίησης αυτής, καθίσταται Μέρος της συμφωνίας πλαισίου όπως αυτή έχει τροποποιηθεί.

ΑΡΘΡΟ XV

Τελική διάταξη

Κάθε συνεργασία που έχει αναληφθεί βάσει της παρούσας συμφωνίας πλαισίου αλλά δεν έχει ολοκληρωθεί μέχρι την ημερομηνία λήξης ή λύσης της παρούσας συμφωνίας πλαισίου δύναται να συνεχισθεί έως την ολοκλήρωσή της σύμφωνα με τις διατάξεις της παρούσας συμφωνίας πλαισίου.

ΣΕ ΠΙΣΤΩΣΗ ΤΩΝ ΑΝΩΤΕΡΩ , οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία πλαίσιο.

ΕΓΙΝΕ στην Ουάσινγκτον, στις είκοσι οκτώ Φεβρουαρίου 2005, σε ένα μόνο αντίτυπο στην αγγλική και τη γαλλική γλώσσα, αμφότερα δε τα κείμενα είναι εξίσου αυθεντικά.

[pic]

[pic]